94. schôdza NR SR - 3.deň - A. dopoludnia
Dátum: 2023-06-15
Poslanec: Mazurek, Milan (-)
Druh vystúpenia: Vystúpenie v rozprave

6. Treba si povedať jasne a úplne na rovinu, že Slovensko dnes čelí masívnej invázii nelegálnych imigrantov. Čelí masívnej invázii zločincov. Viac ako 655 len zachytených denne, pardon, týždenne, čo nám tu povedal minister vnútra, je obrovské číslo na to, aby to dokázali občania Slovenskej republiky len tak prehliadať a tváriť sa, že vlastne všetko je úplne v poriadku. 655 zachytených nelegálnych imigrantov, teda zločincov, ktorí sa rozhodli porušovať zákony Európskej únie, vstúpiť sem nelegálne, je príliš malé číslo na to, aby sme teda verili tomu, že je to realita, pretože to vo výsledku môže byť aj násobne viac, ale je to už 655 príliš vysoké číslo na to, aby sme mohli riskovať, že niektorí z nich budú nejakí nebezpeční grázli, nebezpeční kriminálnici, náboženskí fanatici alebo, nedajboh, teroristi. Pán minister, predniesli ste nám informáciu od ministerstva vnútra a ja úprimne dúfam, chcem veriť, že žiaden prevádzač nelegálnych imigrantov vás nepočúval. Viete prečo? Pretože vy ste celému svetu povedali, sme bezmocní. Nemôžme robiť nič. Nemôžme ich vyhostiť, nemôžme ich readmisne vrátiť, ale sme povinní im poskytnúť prístrešie, dať im doklad o voľnom pohybe, postarať sa o ich bezpečnosť a odprevadiť ich ďalej na ďalšiu cestu. V krátkosti to, čo ste povedali, teda tie najdôležitejšie body pre všetkých prevádzačov. Ak to počúvali, vy ste im dali návod, poďte cez Slovensko, milí prevádzači. Zároveň ste ale, pán minister, povedali, že prevádzači nelegálnych imigrantov odporúčajú týmto ľuďom konkrétne kroky. A ja sa teda pýtam, odkiaľ túto informáciu máme. Pretože ak my vieme, ak ministerstvo vnútra vie, čo odporúčajú prevádzači nelegálnym imigrantom, tak tým pádom vieme, že ministerstvo vnútra vie aj identifikovať, kto sú osoby, ktoré robia toto nelegálne prevádzačstvo, a potom je logické, že takéto osoby majú sedieť v base. Ale nieže my teda zistíme takúto závažnú informáciu, pracujeme s ňou, ako keby to bol nejaký článok v bulvárnom médiu a nerobíme nič zásadné pre to, aby sme týchto nebezpečných kriminálnikov poslali tam, kam patria. To znamená do väzenia. (Zaznievanie gongu.) Pán minister, povedali ste nám, že Slovenská republika dnes má 16 slovenských policajtov na hraniciach maďarsko-srbskej a snaží sa zabrániť nelegálnemu príchodu týchto imigrantov. Viete, podľa môjho názoru je toto žalostne malé číslo, ale zároveň je podľa môjho názoru príliš slabá aktivita ministerstva vnútra, vy ste tam veľmi krátko, ale už vtedy ste mohli urobiť dosť výrazne veľa na to, aby zabránilo tomu, aby títo imigranti takto masovo prekračovali maďarskú hranicu. Pretože je síce pekné, že Slovenská republika niekedy v marci poslala list Maďarom o tom, že chceme, aby sa aplikovali readmisné dohody. Ale úplne niečo iné je búchať im na dvere a žiadať, aby sme mohli robiť čokoľvek, čo je prístupné alebo čo môže pomôcť zlepšiť túto situáciu. Ja nevravím Maďarom sa vyhrážať, nevravím nespolupracovať s maďarskou vládou. Naopak, poskytnúť im pomoc, žiadať informácie, pýtať sa, v čom je problém, čo identifikujú ako najzávažnejšie nebezpečné zistenia práve na tej južnej hranici, ako prechádzajú cez ten plot? Chodia autami, púšťajú ich sem, majú tieto úseky? Skrátka zistiť čo najviac informácií a pracovať s tým. Byť nápomocní, poskytnúť im pomoc. A potom zároveň, keď vidíte napríklad, a ja nie som presvedčený o tom, že by to tak bolo, že maďarská vláda napríklad nechce komunikovať, nechce riešiť túto situáciu, chce, čo si vôbec nemyslím, aby cez jej územie prúdili tisíce a tisíce nelegálnych imigrantov, potenciálnych kriminálnikov. Potom naskytá sa jediná možnosť, ktorú urobilo práve Česko voči Slovenskej republike, a to že postavili hliadky priamo na tých hraniciach. Aj vy ste museli vidieť tie videá, že keď tí imigranti prešli na tú českú stranu, už ich zastavil policajt, otočil ich a povedal naspäť. A zrazu vtedy ešte pán Mikulec, ktorý tu dnes sedí, nevedel, čo robiť, lebo sa ich začalo na Slovenskej republike kopiť. Začalo sa ich tu kopiť a zrazu sme zistili, že sme pod tlakom, že musíme niečo robiť. A začali budovať stanové mestečká v Kútoch, čo je, samozrejme, katastrofálny spôsob riešenia, ale rovnakým spôsobom predsa vieme ukázať maďarskej vláde, že aj ona musí niečo s touto problematikou robiť. Ale ja nehovorím prísť a začať sa im vyhrážať. Naopak, prísť a povedať Slovenská republika je vám, drahí partneri, pripravená pomôcť. Sme pripravení pomôcť a riešiť tento spoločný problém, pretože problém maďarského nelegálneho imigranta je problém aj Slovenska. A my predsa musíme dať spoločne ruku k dielu a prispieť k riešeniu tejto situácie. Nie tak, že pošleme nejakých policajtov do Frontexu, ktorý dnes slúži ako legálna prevádzačská agentúra, ktorá ich vozí na územie Talianska a Španielska, ale aktívnou ochranou toho plotu, za ktorý sme maďarskej vláde mimoriadne vďační, že ho postavila na hraniciach so Srbskom, lebo keby tam nebol, tak to si ani neviem predstaviť, čomu tu čelíme, a pomôcť im v maximálnej miere, aby sa sem títo ľudia nedostávali, pretože je to mimoriadne závažné. Ale, pán minister, vrátim sa späť k tým prevádzačom. Vy ste nám povedali, že Slovenská republika nemôže vyhostiť tých ľudí, pretože 94 % z nich sú občania Sýrie. Naschvál už v názve tej informácie bolo, akým spôsobom identifikujete pôvod týchto ľudí. Na to ste neodpovedali. Možno to nemáte v tej správe, ale toto my tu žiadame. Pretože keby som bol nelegálny imigrant a viem, že európska legislatíva je natoľko tupá, že mi stačí povedať, že som Sýrčan a nevyhostia ma, pretože na malom úseku Sýrie je vojna. Už dávno to nie je väčšina územia Sýrie, tak potom čo asi urobím? No logicky, poviem, že som zo Sýrie. A preto sa pýtame, na základe čoho ste došli k tomu, že ste identifikovali týchto 94 % nelegálnych imigrantov ako občanov Sýrie. Povedali vám to? Pretože ak vám to povedia, tak je logické, že títo ľudia predsa klamú. Koľko z nich klame? Každý prvý, každý druhý, každý tretí? To je presne ten problém. Veď predsa my nemôžeme stavať ochranu štátu na tom, že sem príde niekto, kto príde s tým, že porušuje zákony, a my sa ho spýtame, že odkiaľ si. No keď vie, že ak povie, že je zo Sýrie, ho nemôžme vyhostiť, tak čo nám asi povie? Že je z Marsu? Viete, veď nemôžme byť ako malé deti. Hovoríme si, že sme v 22. storočí v modernej vyspelej Európskej únii, ale správame sa ako úplní idioti, s prepáčením. Riskujeme bezpečnosť životov a zdravia, majetku našich ľudí v dotknutých regiónoch, v okresoch ako Nové Zámky, v okresoch ako Komárno, v okresoch ako Levice, a to tým, že nám nejaký kriminálnik povie, že on je Sýrčan a tým pádom my mu máme poskytnúť ubytovanie a zabezpečiť. Takto to fungovať nemôže. Ak on nemá doklady preukazujúce, že je zo Sýrie, a my nevieme identifikovať pravosť týchto dokladov, tak s ním musíme pracovať ako s človekom, ktorý klame a nie je zo Sýrie. Logické. A zároveň sa pýtam, z akého dôvodu Slovenská republika naďalej toleruje skutočnosť, že máme takúto tupú európsku legislatívu, ktorá hovorí, že ak je niekto zo Sýrie, tak mu nemôžme nič urobiť. Veď podľa tejto logiky, podľa všetkých tých rokov, koľko ľudí tu chodí, tak Sýria musela mať 100 miliónov obyvateľov. Chápete tomu? Nie 10 ale 100 miliónov obyvateľov, aby sem toľko mohlo neustále prichádzať. Veď to je nezmysel, nonsens. Každý to vie. Aj tu pán minister to vie, že tí ľudia nie sú zo Sýrie. A prečo sa máme nechať vedome klamať? A prečo máme s klamstvom pracovať ako s informáciou, ktorú berieme ako akýsi postulát a ani o ňom nepolemizujeme? Ja sa to pýtam a pýtajú sa to aj občania Slovenskej republiky. Pýtajú sa to ľudia, ktorí žijú v týchto prihraničných oblastiach a ktorých sa toto dotýka, ktorým nelegálni migranti behajú cez záhrady, cez ich pozemky, ktorí sa logicky cítia nebezpečne. A vy sa tým ľuďom nemôžete diviť. Keby ktokoľvek z vás mal ženu s malým dieťaťom s kočíkom, no pustíte ju na prechádzku na mieste, kde 15 alebo 20 nelegálnych imigrantov, vraj Sýrčanov, teda nie Sýrčanov prekročilo hranicu? Pustíte ju tam sa prechádzať?! Poviete si, to je fajn, je v bezpečí. Kto to urobí?! Kto to urobí? Absolútne nikto. Absolútne nikto. A to je problematika, ktorú zásadne musíme riešiť. A preto my sa v rámci opozície sa v rámci vlasteneckej politiky, ale ani v rámci politiky, kedy nám záleží na tom, aby sa všetci občania Slovenskej republiky v tomto štáte cítili bezpečne, pretože ústava im to zaručuje, nemôžeme zmieriť s tým, že ste nám povedali, že 36 hraničných prechodov my nemáme ako ustrážiť. V prvom rade nemyslím si, že je potrebné strážiť všetkých 36 hraničných prechodov. Polícia, ako ste povedali, pracuje s tými informáciami, komunikuje s maďarskou stranou, vie presne identifikovať, ktoré tie hraničné prechody sú najproblematickejšie, zároveň vie, že ak tieto hraničné prechody začne strážiť podobným spôsobom ako v Českej republike, vytvorí tlak na Maďarsko a to bude urýchlene nútené riešiť túto situáciu a my budeme viesť tak... taktiež vedieť prispieť k riešeniu tejto situácie, ale príde mi desivé, ak mi minister vnútra v tomto pléne po tom, čo sme tu všetci videli, ako dokázala polícia zatvoriť nielen hranice, ale aj okresy, chápete, vy ste nemohli prejsť z okresu do okresu, ak ste nemali na to vhodný papierik, všade boli policajné hliadky. Vojaci sa premávali ulicami, síce nemali žiadne kompetencie na to, aby mohli kontrolovať ľudí, ale fungovali ako psychologická operácia, ako zbraň, aby ľuďom pripomínali, že štát tu má svoju moc, štát je tu tá represívna zložka a ty budeš poslúchať, inak je tu ten vojak na ulici, a fungovalo to. Viete to veľmi dobre, preto ste to robili. Dokonca tu bola prijatá legislatíva, aby príslušníci finančnej správy mohli chodiť po uliciach a vytvárať túto psychologickú operáciu. Daňováci tu pôsobili ako represívny orgán proti rúškam. A dnes nám povie minister vnútra, že sa nedá chrániť hraničné prechody na jednej časti slovenských hraníc s Maďarskom. To proste nemôžme akceptovať. Zároveň keď hovoríme o príslušníkoch ozbrojených síl Slovenskej republiky, občania Slovenskej republiky kladú legitímne otázky, prečo majú slovenskí vojaci variť nejakým Američanom na ich amerických základniach, o ktorých sa tu klame, že tu neexistujú, keď by mali napríklad chodiť presne ako rovnako psychologická prevencia v dotknutých regiónoch, v dotknutých obciach, v dotknutých mestách, pôsobiť ako ľudia, ktorých keď ten nelegálny imigrant uvidí, tak je úplne logické, že predsa si nedovolí páchať nejakú kriminalitu. Je pekné, že sme nezaznamenali žiaden vážnejší incident, ale ja sa pýtam, či máme čakať dovtedy, kým ho zaznamenáme. Lebo ktorý ľudský život obetujeme? Koho zdravie obetujeme? Koho majetok obetujeme? Prevencia je základom! A prevencia je jediná a najúčinnejšia forma aj pre nelegálnu imigráciu. To znamená, že my nemôžme čakať a uspokojiť sa s tým, že týchto tisíc migrantov nespáchalo nič zásadné, lebo utekali do Nemecka. A čo keď ten tisíci prvý niečo urobí? To už ale bude neskoro. To už ale bude neskoro a my práve tejto situácii musíme zabrániť a z tohto dôvodu je nevyhnutné v takejto závažnej situácii poslať napríklad aj tých príslušníkov ozbrojených síl, aby sa ukazovali v týchto lokálnych miestach, aby sa ukazovali v týchto okresoch, pretože vieme veľmi dobre, že ak ten kriminálnik, ktorý sem prekročí tieto hranice, pretože každý nelegálny imigrant je z podstaty veci kriminálnik, má nejaký negatívny zámer, tak je úplne zrejmé, že úplne inak sa mu ho bude vykonávať v momente, keď vidí, že po tých uliciach sa prechádzajú nejakí ozbrojení vojaci, a úplne inak, keď vie, že tam nie je nikto. Len napríklad tá matka s kočíkom, len napríklad nejaké malé deti. To sú zásadné veci. A my tu bojujeme za bezpečnosť všetkých obyvateľov Slovenskej republiky. Chceme, aby sa nemuseli báť, chceme, aby mohli žiť normálny, bezpečný život, aby vnímali, že štát je tu pre nich, aby vnímali, že ten štát sa snaží, aby vnímali, že štát robí všetko, čo je v jeho silách na to, aby ochránil ich životy. A, pán minister, ja vás musím z tohto miesta skritizovať aj za to vaše absolútne zlyhanie na rade ministrov, o ktorej ste hovorili. Vy ste mali jednoznačne za Slovenskú republiku hlasovať proti novému migračnému paktu, pretože vy ste sa zdržali. Na facebook ste dokonca napísali, že máme byť solidárni, čo absolútne odmietame. Odmieta to väčšina obyvateľov Slovenskej republiky. Dobre. Vy možno v materskej strane KDH máte takýto názor, ale Slováci to odmietajú, nechcú to. A my teda nemôžme rešpektovať, že minister vnútra príde na európsku radu, radu Európy, Radu Európskej únie, pardon, a zdrží sa pri tak zásadnej veci. To nie je skrátka prijateľné. Mali ste zaujať jasné a jednoznačné stanovisko a byť proti. A je úplne fajn, keď sa občania Slovenskej republiky dozvedia, ako ste ich zastupovali, pretože po novom, ak by sa schválilo toto, tak tento problém, ktorý dnes riešime, bude ešte minimálny oproti tomu všetkému, čo nám bude hroziť. Pretože ak by sa schválil nový migračný pakt, pán minister, ten, ktorý ste obhajovali na facebooku, tak to bude znamenať pre celý svet pozvánku do Európy. Pozvánku do Európy. Pretože nejde len o to, koľko Slovenská republika zaplatí za nelegálnych imigrantov, ktorých sem nebude chcieť prijať, ale aj o to, že celá Európska únia vyšle signál: drahí nelegálni imigranti, ak sem prídete, budú sa vám môcť stať dve veci, udelia vám azyl a možno si vás rozdelia medzi niektoré štáty Európskej únie, alebo vám azyl neudelia a nejaký štát vám zaplatí letenku, cestu domov. Tak mi povedzte, čo ich má odradiť od toho, aby sem prichádzali? On vie, že ak bude v tej malej skupinke, ktorej ten azyl neudelia, tak ho prinajhoršom, napríklad Slováci zaplatia letenku domov. Veď to je perfektná, výhodná biznis operácia. Pokúsim sa, nevyjde, idem domov. A vy toto sa zdržíte?! Veď to je nemysliteľné. Ktorých Slovákov ste sa pýtali, či s týmto súhlasia? Ak by prešiel nový migračný pakt, tak sa celé hordy z týchto štátov zdvihnú a pôjdu sem, pretože ste ich sem pozvali týmto migračným paktom. Vy sa zahrávate s budúcnosťou nielen našich detí, ale celých ďalších generácií. To je šialené! Je nemysliteľné, aby politici takto pristupovali k Slovenskej republike. A preto si dovolím z tohto miesta predniesť uznesenie, ktoré som predložil aj na organizačný odbor, ktoré nájdete napríklad na prezencii, ak by ste si ho chceli prečítať, o ktorom sa bude hlasovať pri tomto bode a to je: Uznesenie Národnej rady Slovenskej republiky k informácii ministra vnútra Slovenskej republiky o stave ochrany štátnych hraníc, počte nelegálnych imigrantov, spôsobe ich kontroly a identifikácie a opatreniach na predchádzanie nelegálnej imigrácie. Národná rada Slovenskej republiky A. vníma zhoršujúcu sa bezpečnostnú situáciu a obavy obyvateľstva v súvislosti s výrazným zvýšením počtu nelegálnych migrantov prekračujúcich hranice Slovenskej republiky najmä v okresoch juhozápadného Slovenska, ako Komárno, Levice alebo Nové Zámky; B. konštatuje, že nelegálna migrácia je závažný bezpečnostný problém a úlohou vlády Slovenskej republiky je zabezpečiť ochranu štátnych hraníc pred nelegálnymi vstupmi a z toho vyplývajúcimi bezpečnostnými rizikami pre občanov Slovenskej republiky; C. vyslovuje závažné znepokojenie nad doterajšou nečinnosťou ministerstva vnútra v súvislosti so zvýšeným počtom nelegálnych prekročení štátnej hranice Slovenskej republiky, zhoršením bezpečnostnej situácie a tiež nad ignoráciou žiadostí občanov Slovenskej republiky žijúcich v prihraničných oblastiach juhozápadného Slovenska, aby štát vo veci konal; D. žiada vládu Slovenskej republiky, aby v záujme upokojenia vypätej situácie v dotknutých oblastiach okamžite zabezpečila dôslednú ochranu problematických úsekov štátnych hraníc Slovenskej republiky, zabezpečila zvýšenú hliadkovú činnosť príslušníkov Policajného zboru pri hraničných oblastiach, pri hraničných obciach a mestách a v prípade nedostatočných personálnych možností Policajného zboru Slovenskej republiky využila v rámci preventívnej hliadkovej činnosti príslušníkov, prítomnosť príslušníkov ozbrojených síl Slovenskej republiky rovnako ako v čase covid opatrení. Sme presvedčení o tom, že ak vláda nie je nejakým spôsobom spojená s parlamentom, to znamená, že vláda, ktorú dnes stvorila Zuzana Čaputová a ktorá nemá dôveru v tomto parlamente, nemá záujem – a to hovoria obyvatelia Slovenskej republiky, ktorí sa dlhodobo sťažujú na túto nelegálnu imigráciu – riešiť tento problém účinnými mechanizmami, účinnými mechanizmami, tak je nutnosťou Národnej rady Slovenskej republiky, aby takúto vládu požiadala alebo zaviazala k tomu, aby túto situáciu začala riešiť. Preto sme v hnutí REPUBLIKA vypracovali toto uznesenie, preto sme sa pokúsili vás sem predvolať, pán minister. Som rád, že to bolo úspešné, a ďakujem každému poslancovi tejto Národnej rady, ktorý podporil tento náš návrh, pretože je to mimoriadne dôležité. Pretože je zásadné, aby sa poslanci Národnej rady rozprávali o tom, čo trápi obyvateľov Slovenskej republiky, čo sú skutočné problémy a čo ohrozuje ich životy a zdravie, rovnako ako ich majetok. A preto sme predniesli aj toto uznesenie, v ktorom dávame nástroj Národnej rade povedať vláde, musíte to začať riešiť . Sú tam konkrétne opatrenia minimálne na predchádzanie tých obáv obyvateľov Slovenskej republiky, ktorí majú strach z týchto neznámych cudzincov. Z týchto kriminálnikov, prízvukujem. Každý nelegálny imigrant je z podstaty veci kriminálnik. Keby nebol kriminálnik, ide sem legálne. Lenže vie, že legálne sa sem asi dostať nemôže, že by tie procesy nesplnil, pretože pre spoločnosť nepredstavuje prínos, a preto sa rozhodol ísť nelegálnou cestou. Nelegálny imigrant je kriminálnik z podstaty veci. Rovnako ako je kriminálnik zlodej, rovnako ako je kriminálnik ktokoľvek bez ohľadu na to, že poslanci SaS krútia hlavami, pretože sú zrejme z inej planéty, ale každý, kto pácha nelegálnu činnosť, pácha kriminálnu činnosť. Je to logické. To, že to v SaS nevedia, to je úplne v poriadku, ale to už musia posúdiť ich voliči. Ostatní ľudia tomu slovu nelegálny rozumejú, pretože je dosť jasné a zrozumiteľné, ak máte IQ nad 80. A je preto podstatné, aby Národná rada a jej poslanci, ktorým záleží na bezpečnosti svojich obyvateľov a ktorí chcú, aby ministerstvo vnútra muselo túto situáciu riešiť bez ohľadu na to, aké výhovorky ministerstvo vnútra pri tejto veci bude nachádzať a ako veľmi bude prevádzačom hovoriť, že sme vlastne bezmocní a že sú to Sýrčania, nemôžme nič robiť, aj keď to nie sú Sýrčania. A teda dať jednoznačné stanovisko voči vláde Slovenskej republiky, aby sa s touto situáciou nejakým spôsobom pohli veci k lepšiemu. My v hnutí REPUBLIKA hovoríme úplne jasne. Jediná tolerovateľná, jediný tolerovateľný spôsob nelegálnej imigrácie je nula nelegálnych migrantov. Žiaden nelegálny imigrant tu nemá čo robiť. Keby sme my boli na tej Rade EÚ, tak, pán minister, okrem toho, že jednoznačne hlasujeme proti tomu migračnému paktu, tak zároveň povieme tamojším ministrom, aby okamžite začali konať, napríklad z pozície Talianska aby vyslali námorné sily, alebo aby to urobil Frontex a zhabali všetky tie lode kriminálnikov z nemeckých mimovládnych organizácií, ktorí doslova lovia imigrantov päť kilometrov od brehov Líbye a vozia ich do Európy. To sú zločinci. To, že oni si myslia, že sú záchrancovia sveta a humanitné organizácie, to neznamená nič. Sú to zločinci, prevádzači. Tých ľudí treba zatknúť, tie ich lode zhabať a tých imigrantov vrátiť naspäť do Líbye. A keď sa tisíc, tisícpäťsto, dvetisíc týchto ľudí pokúsi prejsť a zistia, že jediné, čo sa im stane, že ich vrátia naspäť, tak sa nebudú snažiť ďalší. To ste im tam mali povedať. To by sme im tam povedali my. A keď to nechcú robiť, keď si ich chcú prijímať, tak nech si ich nechajú. Nech si ich nechajú. Neexistuje jediný argument, prečo si ich máme prerozdeľovať a prečo my máme platiť za to, že oni si ich prijímajú na svoje územie v rozpore so zákonom. Úplne jednoduchá logika, ale na to vám musí najprv záležať na životoch a bezpečnosti obyvateľov Slovenskej republiky.